Mareka 10 | Beibele Inthaneteng | Phetolelo ya Lefase le Lefsa
10 Go tloga moo a ema a tla mellwaneng ya Judea ka mošola wa Noka ya Jorodane, mašaba a buša a phuthegela go yena. A a ruta gape bjalo ka ge a be a tlwaetše go dira bjalo.+ 2 Bjale Bafarisei ba batamela, ka gona e le gore ba mo leke ba mmotšiša ge e ba go dumeletšwe ke molao gore monna a hlale mosadi.+ 3 A ba araba a re: “Moshe o le laetše go re’ng?” 4 Ba re: “Moshe o dumeletše go ngwalwa ga lengwalo la bohlatse la go mo raka le go mo hlala.”+ 5 Eupša Jesu a re go bona: “O le ngwaletše taelo ye ka baka la bopelothata+ bja lena. 6 Lega go le bjalo, mathomong a tlholo ‘O ba dirile e le yo motona le yo motshadi.+ 7 Ka lebaka le monna o tla tlogela tatagwe le mmagwe, 8 gomme ba babedi ba e tla ba nama e tee,’+ ka gona ga e sa hlwa e le ba babedi, eupša ke nama e tee. 9 Ka baka leo, se Modimo a se tlemagantšego jokong go se be le motho yo a se aroganyago.”+ 10 Ge ba be ba le ka ntlong+ gape barutiwa ba mmotšiša mabapi le se. 11 A re go bona: “Mang le mang yo a hlalago mosadi wa gagwe a nyala yo mongwe, o a hlotlola+ gomme o a mo senyetša, 12 le gona ge e ba mosadi ka morago ga go hlala monna wa gagwe, a nyalwa ke monna yo mongwe, o a hlotlola.”+ 13 Bjale batho ba mo tlišetša bana ba banyenyane gore a ba kgwathe, eupša barutiwa ba ba kgalema.+ 14 Jesu ge a bona se a galefa gomme a re go bona: “Lesang bana ba tle go nna; le se leke go ba thibela, gobane Mmušo wa Modimo ke wa ba bjalo ka bona.+ 15 Ruri ke re go lena: Mang le mang yo a sa amogelego Mmušo wa Modimo go swana le ngwana, a ka se tsene go wona le gatee.”+ 16 A gokarela bana a ba šegofatša, a ba bea diatla.+ 17 Bjale ge a be a le tseleng a sepela, monna yo mongwe a mo kitimela a fihla a wa ka matolo pele ga gagwe ke moka a mmotšiša a re: “Morutiši yo Botse, ke swanetše go dira’ng gore ke je bohwa bja bophelo bjo bo sa felego?”+ 18 Jesu a re go yena: “Ke ka baka la’ng o mpitša yo botse?+ Ga go yo botse ge e se o tee, yena Modimo.+ 19 O tseba ditaelo tše di rego: ‘O se ke wa bolaya;+ o se ke wa hlotlola;+ o se ke wa utswa;+ o se ke wa nea bohlatse bja maaka;+ o se ke wa radia;+ godiša tatago le mmago.’”+ 20 Monna yoo a re go yena: “Morutiši, dilo tše ka moka ke di bolokile go tloga bofseng bja ka go ya pele.” 21 Jesu a mo lebelela, a kwa a mo rata ke moka a re go yena: “Go na le selo setee se se hlaelelago go wena: Sepela o yo rekiša dilo tše o nago le tšona o nee badiidi gomme o tla ba le letlotlo legodimong, ke moka o tle o be molatedi wa ka.”+ 22 Eupša a nyamišwa ke karabo yeo gomme a sepela a kwele bohloko, gobane o be a na le dilo tše dintši.+ 23 Ka morago ga go lebelela ka mo le ka mo, Jesu a re go barutiwa ba gagwe: “E tla ba selo se thata gakaakang go bao ba nago le tšhelete+ e ntši go tsena Mmušong wa Modimo!”+ 24 Eupša barutiwa ba makatšwa+ ke mantšu a gagwe. Jesu a re go bona: “Bana, go tsena Mmušong wa Modimo ke selo se se thata gakaakang! 25 Go bonolo gore kamela e tsene ka lešobana la nalete go e na le gore mohumi a tsene Mmušong wa Modimo.”+ 26 Ba tlabega le go feta moo gomme ba re go yena: “Ge e le gabotse, ke mang a kago phologa?”+ 27 Jesu a bolela a ba lebeletše a re: “Go batho ga go kgonege eupša ga go bjalo go Modimo, gobane dilo tšohle di a kgonega go Modimo.”+ 28 Petro a thoma go re go yena: “Bona! Re tlogetše dilo ka moka gomme re go latetše.”+ 29 Jesu a re: “Ruri ke re go lena: Ga go yo a tlogetšego ntlo goba bana babo goba dikgaetšedi goba mmagwe goba tatagwe goba bana goba mašemo ka baka la ka le ka baka la ditaba tše dibotse+ 30 yo mo nakong ye a ka se hwetšego ga lekgolo+ dintlo, bana babo, dikgaetšedi, bomma, bana, mašemo gotee le ditlaišego,+ gomme tshepedišong e tlago ya dilo o tla hwetša bophelo bjo bo sa felego. 31 Lega go le bjalo, ba bantši ba e lego ba pele e tla ba ba morago gomme ba morago ya ba ba pele.”+ 32 Bjale ba be ba rotoga tseleng ya go ya Jerusalema. Jesu o be a etile barutiwa ba gagwe pele ge ba thoma go makala, eupša bao ba bego ba latela ba boifa. A buša a tšeela ba lesomepedi ka thoko a thoma go ba botša dilo tšeo di bego di tla mo wela a re:+ 33 “Bonang, re rotogela Jerusalema gomme Morwa wa motho o tla gafelwa baperisita ba bagolo le bamangwalo. Ba tla mo ahlolela lehu ba mo gafela batho ba ditšhaba,+ 34 gomme bona bao ba tla dira metlae ka yena, ba mo tshwela ka mare ba mo otla le go mmolaya, eupša ka morago ga matšatši a mararo o tla tsoga.”+ 35 Ke moka Jakobo le Johane, e lego barwa ba babedi ba Tsebedeo,+ ba ya go yena ba re: “Morutiši re nyaka gore o re direle selo le ge e le sefe seo re go kgopelago sona.”+ 36 A re go bona: “Le nyaka gore ke le direle’ng?” 37 Ba re go yena: “Re dumelele gore letagong la gago yo mongwe wa rena a dule ka letsogong la gago la le letona gomme yo mongwe ka go la le letshadi.”+ 38 Eupša Jesu a re go bona: “Ga le tsebe se le se kgopelago. Na le ka kgona go nwa senwelo seo ke se nwago goba go kolobetšwa ka kolobetšo yeo ke kolobetšwago ka yona?”+ 39 Ba re go yena: “Re ka kgona.” Ge ba re’alo Jesu a re go bona: “Senwelo seo ke se nwago le tla se nwa le kolobetšo yeo ke kolobetšwago ka yona le tla kolobetšwa ka yona.+ 40 Lega go le bjalo, madulo a ka letsogong la ka la le letona goba ka go la le letshadi ga se nna yo nka a neago,+ eupša ke a bao ba a lokišeditšwego.” 41 Bjale ge bale ba bangwe ba lesome ba ekwa ka seo, ba thoma go galefela Jakobo le Johane.+ 42 Eupša ka morago ga ge a ba bileditše go yena, Jesu a re go bona: “Le a tseba gore bao go bonagalago ba buša ditšhaba ba a di buša gomme ba bagolo ba tšona ba a di laola.+ 43 Ga go bjalo gare ga lena, eupša mang le mang yo a nyakago go ba yo mogolo gare ga lena e swanetše go ba modiredi wa lena,+ 44 gomme mang le mang yo a nyakago go ba wa pele gare ga lena e swanetše go ba mohlanka wa bohle.+ 45 Gobane gaešita le Morwa wa motho o tletše go hlankela, e sego go hlankelwa,+ o tletše le go nea moya* wa gagwe e le topollo+ bakeng sa ba bantši.”+ 46 Bjale ba tsena Jeriko. Eupša ge yena le barutiwa ba gagwe le lešaba le legolo ba etšwa Jeriko, Baratimeo morwa wa Timeo, mokgopedi wa sefofu, o be a dutše hleng ga tsela.+ 47 Ge a ekwa gore e be e le Jesu wa Monatsaretha, a thoma go goeletša a re: “Jesu, Morwa wa Dafida,+ nkgaugele!”+ 48 Ge a re’alo ba bantši ba mo kgalemela ba re a homole, eupša a tšwela pele a goeletša kudu a re: “Morwa wa Dafida, nkgaugele!”+ 49 Ka gona, Jesu a ema a re: “Mmitšeng.” Ke moka ba bitša sefofu seo ba re go sona: “Tia matla! Tsoga, o a go bitša.”+ 50 Sa lahla seaparo sa sona sa ka ntle, sa taboga sa ya go Jesu. 51 Jesu a re go sona: “O nyaka gore ke go direle’ng?”+ Sefofu seo sa re: “Raboni,* e re ke boele ke bone.”+ 52 Jesu a re go sona: “Sepela. Tumelo ya gago e go fodišitše.”+ Gateetee sa boela sa bona+ gomme sa mo latela tseleng.+
^ “Raboni.” Bona Joh 20:16.